CELEX: 
Language: da
Date: 2022-03-10 00:00:00
Title: KOMMISSIONENS DELEGEREDE FORORDNING (EU) / om supplerende regler til Europa-Parlamentets og Rådets forordning (EU) nr. 600/2014 for så vidt angår præcisering af gebyrer i forbindelse med Den Europæiske Værdipapir- og Markedstilsynsmyndigheds tilsyn med visse udbydere af dataindberetningstjenester

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Forordning (EU) 2019/2175, der ændrer forordning (EU) nr. 600/2014 om markeder for finansielle instrumenter (MiFIR) blev offentliggjort i EU-Tidende den 27. december 2019. Den giver Den Europæiske Værdipapir- og Markedstilsynsmyndighed (ESMA) direkte tilladelses- og tilsynsbeføjelser over for udbydere af dataindberetningstjenester (DRSP'er), bortset fra de godkendte indberetningsmekanismer (ARM'er) og godkendte offentliggørelsesordninger (APA'er), der som en undtagelse fra MiFIR på grund af deres begrænsede relevans for det indre marked er underlagt tilladelse og tilsyn fra en kompetent myndighed i en medlemsstat. 
            
            
               Som fastsat i artikel 38n, stk. 1, i MiFIR pålægger udbyderne af dataindberetningstjenester gebyrer, og disse gebyrer skal fuldt ud dække ESMA's nødvendige udgifter til meddelelse af tilladelse til og tilsyn med udbydere af dataindberetningstjenester. Størrelsen af et gebyr, der pålægges en udbyder af dataindberetningstjenester, skal stå i et rimeligt forhold til omsætningen hos udbyderen af dataindberetningstjenester. Disse gebyrer bør også dække refusion af omkostninger, som de kompetente myndigheder måtte afholde som følge af en eventuel delegering af opgaver fra ESMA i henhold til artikel 38o i MiFIR. Beføjelsen til at vedtage en delegeret retsakt om gebyrer er fastsat i artikel 38n, stk. 3, i MiFIR. I henhold til nævnte bestemmelse har Kommissionen beføjelse til at vedtage en delegeret retsakt for at præcisere gebyrernes art, de tjenester, for hvilke de skal erlægges, gebyrernes størrelse og betalingsmåden.
            
            
               2.HØRINGER FORUD FOR RETSAKTENS VEDTAGELSE
            
            
               Kommissionen anmodede den 18. juni 2020 ESMA om en udtalelse (teknisk rådgivning) om Kommissionens delegerede forordninger, som skal vedtages i henhold til artikel 2, stk. 3, artikel 38k, stk. 10, og artikel 38n, stk. 3, i MiFIR.
            
            
               Efter en tilbundsgående teknisk evaluering gennemførte ESMA fra den 20. november 2020 til den 4. januar 2021 en offentlig høring om de tekniske aspekter af de planlagte delegerede forordninger om undtagelse og gebyrer. 11 interessenter deltog i denne offentlige høring. De vigtigste aspekter, der fremhæves af respondenterne i høringen, vedrører minimumsgebyret under hensyntagen til dataindberetningstjenesteudbydernes "break-even" (omkostningsdækning), den potentielle stigning i gebyrerne for udbydere af dataindberetningstjenester og gennemsigtigheden (på forhånd) af gebyrerne. Andre spørgsmål vedrører anvendelsen af indtægter til fastsættelse af gebyrer, forskellene mellem gebyrer vedrørende nationalt tilsyn i forhold til ESMA's tilsyn og markedets form. Kommissionen bemærker, at gebyrerne er baseret på ESMA's tilsynsbudget for det følgende år, som skal godkendes af Kommissionen. Kommissionen er enig med ESMA i, at en individuel dataindberetningstjenesteudbyders andel af indtægterne i en bestemt kategori (dvs. APA eller ARM) i forhold til alle dataindberetningstjenesteudbydernes samlede indtægter i en bestemt kategori (dvs. alle APA'er eller alle ARM'er) er et af flere mulige kriterier for at fastlægge størrelsen af de årlige gebyrer, som individuelle udbydere af dataindberetningstjenester skal betale. Minimumsgebyret hænger sammen med ESMA's faste aktiviteter, f.eks. regelmæssig indsamling af oplysninger, og sikrer, at den indtægtsbaserede fordeling ikke fører til, at de største udbydere af dataindberetningstjenester er ansvarlige for de mindste udbyderes gebyrer. 
            
            
               ESMA leverede sin tekniske rådgivning til Kommissionen den 23. marts 2021.
            
            
               Kommissionen rådførte sig den 19. juli 2021 med Det Europæiske Værdipapirudvalgs ekspertgruppe ("EGESC") om ESMA's tekniske rådgivning og om indholdet af denne delegerede retsakt. Ingen EGESC-medlemmer fremsatte bemærkninger til fastsættelsen af gebyrer.
            
            
               Udkastet til delegeret forordning blev offentliggjort på portalen for bedre regulering med en feedbackperiode på fire uger fra den 29. juli til den 27. august 2021 i overensstemmelse med principperne i den interinstitutionelle aftale om bedre lovgivning. Den modtagne feedback blev grundigt behandlet, inden det blev besluttet at gå videre med vedtagelsen af den delegerede forordning. Der indkom otte bidrag. De fleste svar fokuserede på størrelsen af tilsynsgebyrer, som fastsættes på grundlag af ESMA's budget og finansieringsoversigten, der er knyttet som bilag til forordning (EU) 2019/2175. Der blev desuden modtaget blandede svar vedrørende minimumsgebyrernes størrelse og metoden til beregning af markedsandele. Desuden ønskede nogle respondenter klarhed inden den 1. januar 2022 med hensyn, hvilke enheder der ville være omfattet af ESMA's tilsyn, og gebyrernes størrelse. Endelig rejste en respondent spørgsmålet om, at i det år, hvor tilsynet med en udbyder af dataindberetningstjenester overføres fra ESMA til en kompetent national myndighed som følge af en revurdering, bør denne udbyder af dataindberetningstjenester ikke skulle betale det fulde årlige tilsynsgebyr. Der er tilføjet en bestemmelse for at tage højde for, at det årlige gebyr i sådanne tilfælde skal reduceres i forhold til det antal måneder, ESMA fører tilsyn med udbyderen af dataindberetningstjenester.  
            
            
               Der er ikke blevet foretaget en konsekvensanalyse af følgende årsager:
            
            
               –Denne delegerede forordning følger stort set de foranstaltninger, som ESMA har foreslået i sin tekniske rådgivning.
            
            
               –Beslutningen om at fastsætte kriterier for gebyrer blev truffet i forordningen. De overordnede mål og behovet for disse regler blev skitseret i den konsekvensanalyse, som ledsagede Kommissionens forslag til forordning (EU) 2019/2175.
            
            
               –Bestemmelserne om gebyrer i denne delegerede retsakt er af proceduremæssig karakter. Denne delegerede forordning følger logikken i tidligere vedtagne delegerede forordninger kriterier for gebyrer, der hører under ESMA's tilsynsområde. 
            
            
               3.JURIDISKE ASPEKTER AF DEN DELEGEREDE RETSAKT
            
            
               Artikel 1 i den foreslåede delegerede forordning indeholder de relevante definitioner.
            
            
               Artikel 2-8 i den foreslåede delegerede forordning indeholder bestemmelser om gebyrer. Artiklerne indeholder bestemmelser om gebyrgrundlaget.
            
            
               Artikel 9-11 i den foreslåede delegerede forordning indeholder de afsluttende bestemmelser. Artiklerne indeholder overgangsbestemmelser, herunder gebyrsystemet for 2022, metoden til opkrævning af gebyrer for 2023 og ikrafttrædelsesdatoen.
            
            
               KOMMISSIONENS DELEGEREDE FORORDNING (EU) …/…
            
         
         
            
               af 10.3.2022
            
            
               om supplerende regler til Europa-Parlamentets og Rådets forordning (EU) nr. 600/2014 for så vidt angår præcisering af gebyrer i forbindelse med Den Europæiske Værdipapir- og Markedstilsynsmyndigheds tilsyn med visse udbydere af dataindberetningstjenester
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012
                  1
               , særlig artikel 38n, stk. 3, og
            
            
               ud fra følgende betragtninger:
            
            
               (1)I betragtning af den grænseoverskridende dimension af håndtering af markedsdata, datakvaliteten og nødvendigheden af at opnå stordriftsfordele og undgå de negative virkninger af potentielle forskelle i både datakvaliteten og opgaverne hos udbydere af dataindberetningstjenester har Europa-Parlamentets og Rådets forordning (EU) 2019/2175
                  2
                overført tilladelses- og tilsynsbeføjelser med hensyn til de aktiviteter, der udøves af udbydere af dataindberetningstjenester i Unionen, til Den Europæiske Værdipapir- og Markedstilsynsmyndighed (ESMA). 
            
            
               (2)Det er vigtigt at præcisere de gebyrer, som ESMA kan opkræve i forbindelse med ansøgning om, meddelelse af tilladelse til og tilsyn med udbydere af dataindberetningstjenester. 
            
            
               (3)Gebyrer, der pålægges udbydere af dataindberetningstjenester, har til formål fuldt ud at dække ESMA's omkostninger i forbindelse med meddelelse af tilladelse til og tilsyn med udbydere af DRP'er. Tilsynsaktiviteterne omfatter vurdering af ledelsesorganets egnethed, tilsyn med, at udbydere af dataindberetningstjenester overholder de organisatoriske krav, udøvelse af beføjelser til at kræve oplysninger, foretage undersøgelser og foretage kontrolbesøg på stedet samt pålæg af tilsynsforanstaltninger. ESMA vurderer sit budget på årsbasis. 
            
            
               (4)De gebyrer, der pålægges udbydere af dataindberetningstjenester til dækning af ESMA's aktiviteter, bør fastsættes på et niveau, der forhindrer, at der opstår en væsentlig akkumulering af underskud eller overskud. Hvis der er et tilbagevendende betydeligt overskud eller underskud, bør gebyrernes størrelse tages op til revision.
            
            
               (5)En udbyder af dataindberetningstjenester bør indgive sin ansøgning til ESMA for at sikre en harmoniseret anvendelse af undtagelseskriterierne. I ansøgningens første fase bør ESMA afgøre, om en udbyder af dataindberetningstjenester opfylder kriterierne for undtagelse fra ESMA's tilsyn. Hvis kriterierne for undtagelse finder anvendelse, bør ESMA videresende ansøgningen til den nationale kompetente myndighed. ESMA bør ikke opkræve gebyrer i dette tilfælde. De faste gebyrer i forbindelse med ESMA's meddelelse af tilladelse bør fordeles mellem et ansøgningsgebyr, som bør vedrøre vurderingen af en ansøgnings fuldstændighed, og et tilladelsesgebyr. Tilladelsesprocessen bør være afsluttet inden for seks måneder. 
            
            
               (6)ESMA vurderer, om udbydere af dataindberetningstjenester, der allerede er meddelt tilladelse på nationalt plan fra den 1. januar 2022, vil være omfattet af ESMA's tilsyn, og underretter de respektive udbydere af dataindberetningstjenester. Udbydere af dataindberetningstjenester, der allerede er meddelt tilladelse på nationalt plan, bør ikke være underlagt krav om fornyet meddelelse af tilladelse fra ESMA. Disse udbydere af dataindberetningstjenester opfylder allerede de krav, der gælder for udbydere af dataindberetningstjenester, og bør ikke pålægges gebyrer af ESMA for en dobbelt tilladelsesproces. 
            
            
               (7)De årlige gebyrer, der pålægges af ESMA, bør dække alle aktiviteter i forbindelse med udbydere af dataindberetningstjenester. ESMA bør hvert år vurdere sit tilsynsbudget for hver type udbydere af dataindberetningstjenester og pålægge hver enkelt udbyder af dataindberetningstjenester et gebyr, der står i forhold til vedkommendes indtægter i forhold til de samlede indtægter for alle udbydere af dataindberetningstjenester af samme type. Indtægter i forbindelse med aktiviteter, der er direkte knyttet til centrale tjenester fra udbydere af dataindberetningstjenester, bør medtages i beregningen af den relevante omsætning, for så vidt som de sandsynligvis vil påvirke ESMA's tilsyn med udbyderen af dataindberetningstjenester og vedkommende ikke allerede er omfattet af særskilte tilsynsaktiviteter. Et minimumsgebyr for godkendte offentliggørelsesordninger (APA'er) og godkendte indberetningsmekanismer (ARM'er) dækker de faste omkostninger i forbindelse med anmodninger om oplysninger, løbende overvågning og undersøgelser. Det årlige gebyr gælder pr. kalenderår. 
            
            
               (8)ESMA kan delegere tilsynsopgaver til nationale kompetente myndigheder, i hvilket tilfælde de nationale kompetente myndigheders afholdte omkostninger bør refunderes af ESMA. 
            
            
               (9)Da det er vanskeligt at indsamle oplysninger om omkostningsbaseret tilsyn i forbindelse med tilsynet i 2022, er det vigtigt at fastsætte en overgangsbestemmelse med en beregningsmetode for et fast gebyr, der finder anvendelse i det første år af ESMA's tilsyn, og som er baseret på let opnåelige og objektive data. For at overholde proportionalitetsprincippet bør der skelnes mellem udbydere af dataindberetningstjenester ved at anvende antallet af transaktioner som proxy for relevansen af den enkelte udbyder af dataindberetningstjenester i forhold til alle udbydere af dataindberetningstjenester. Beregningen til fastlæggelse af tilsynsgebyret pr. udbyder af dataindberetningstjenester for 2022 bør baseres på oplysninger fra de nationale kompetente myndigheder om transaktioner, der offentliggøres eller indberettes af APA'er og ARM'er i første halvdel af 2021, og bør skelne mellem større og mindre udbydere af dataindberetningstjenester. 
            
            
               (10)Reviderede regnskaber for udbydere af dataindberetningstjenester vil først blive krævet, når ESMA har overtaget tilsynet med udbyderen af dataindberetningstjenester. Det er derfor nødvendigt at fastsætte en overgangsbestemmelse for at tilpasse indtægtsberegningsmetoden for 2023, hvorefter betalingen af det årlige tilsynsgebyr for 2023 først baseres på ikke-reviderede regnskabsoplysninger fra de første seks måneder af 2022. I anden fase bør der være indført en korrektionsmekanisme, så gebyret kan baseres på reviderede regnskaber for hele 2022. 
            
            
               (11)For at sikre, at den nye tilsynsramme for udbydere af dataindberetningstjenester, som blev indført ved artikel 4 i forordning (EU) 2019/2175, fungerer gnidningsløst, bør nærværende forordning træde i kraft hurtigst muligt — 
            
            
               VEDTAGET DENNE FORORDNING:
            
            
               Artikel 1 
               Definition 
            
            
               I denne forordning forstås ved "udbyder af dataindberetningstjenester" en godkendt offentliggørelsesordning eller en godkendt indberetningsmekanisme som defineret i artikel 2, stk. 1, nr. 34) og 36), i forordning (EU) nr. 600/2014.
            
         
         
            
               Artikel 2 
               Ansøgnings- og tilladelsesgebyrer
            
            
               1.Hvis en udbyder af dataindberetningstjenester ansøger om tilladelse til at levere dataindberetningstjenester, skal vedkommende betale:
            
            
               a)for APA'er og ARM'er et ansøgningsgebyr på 20 000 EUR for den første ansøgning og på 10 000 EUR for hver efterfølgende ansøgning vedrørende yderligere dataindberetningstjenester, hvis ansøgeren ikke er omfattet af en undtagelse i henhold til [indsæt henvisning til delegeret forordning om undtagelseskriterier - C(2021) 9430 final]
            
            
               b)for APA'er og ARM'er et tilladelsesgebyr på 80 000 EUR for den første tilladelse og på 40 000 EUR for hver efterfølgende tilladelse vedrørende yderligere dataindberetningstjenester, hvis ansøgeren ikke er omfattet af en undtagelse i henhold til [indsæt henvisning til delegeret forordning om undtagelseskriterier - C(2021) 9430 final]
            
            
               Artikel 3 
               Årlige tilsynsgebyrer
            
            
               1.En udbyder af dataindberetningstjenester, der er underlagt ESMA's tilsyn, pålægges et årligt tilsynsgebyr. 
            
            
               2.Det samlede årlige tilsynsgebyr og det årlige tilsynsgebyr for en given udbyder af dataindberetningstjenester beregnes som følger:
            
            
               a)det samlede årlige tilsynsgebyr for et givet år (n) er det overslag over udgifter til tilsyn med udbydere af dataindberetningstjenesters aktiviteter i henhold til forordning (EU) nr. 600/2014, der indgår i ESMA's budget for det pågældende år
            
            
               b)en udbyder af dataindberetningstjenesters årlige tilsynsgebyr for et givet år (n) er det samlede årlige tilsynsgebyr fastsat i henhold til litra a), fordelt mellem alle udbydere af dataindberetningstjenester, der er meddelt tilladelse i år n), i forhold til deres relevante omsætning beregnet i henhold til artikel 4. 
            
            
               3.En APA eller en ARM, der er meddelt tilladelse af ESMA, betaler under ingen omstændigheder et årligt tilsynsgebyr på under 30 000 EUR. 
            
            
               Hvis en enhed er underlagt minimumstilsynsgebyrer for mere end én dataindberetningstjeneste, skal den betale minimumstilsynsgebyret for hver tjeneste, der leveres. 
            
            
               4.Uanset stk. 2 og 3 beregnes gebyret for det første år med en reduktion af det tilladelsesgebyr omhandlet i artikel 2, stk. 1, litra b), med en faktor, der svarer til dagene mellem meddelelsen af tilladelsen og årets udgang divideret med det samlede antal dage i det pågældende år. Det beregnes således:
            
            
               udbyder af dataindberetningstjenesters gebyr for første år = Min (tilladelsesgebyr, tilladelsesgebyr * Koefficient)
            
            
               Koefficient = 
            
            
               Hvis en udbyder af dataindberetningstjenester godkendes i december måned, skal denne ikke betale tilsynsgebyret for det første år. 
            
            
               5.Uanset stk. 2 og 3 beregnes det årlige tilsynsgebyr for det år, hvor undtagelsen finder anvendelse, udelukkende for de 5 måneder i det år, hvor ESMA fortsat er tilsynsførende for udbyderen af dataindberetningstjenester i overensstemmelse med artikel 1, stk. 4, i [indsæt henvisning til delegeret forordning om undtagelseskriterier - C(2021) 9430 final], hvis den revurdering, der er omhandlet i artikel 1, stk. 3, i [indsæt henvisning til delegeret forordning om undtagelseskriterier - C(2021) 9430 final], resulterer i en undtagelse fra ESMA's tilsyn med en udbyder af dataindberetningstjenester. 
            
            
               Artikel 4 
               Relevant omsætning
            
            
               1.Udbydere af databeskyttelsestjenester fører reviderede regnskaber med henblik på denne forordning, hvori der som minimum skelnes mellem følgende:
            
            
               a)indtægter fra ARM-tjenester
            
            
               b)indtægter fra APA-tjenester
            
         
         
            
               c)indtægter fra tjenester, der er accessoriske i forhold til ARM-aktiviteter
            
            
               d)indtægter fra tjenester, der er accessoriske i forhold til APA-aktiviteter.
            
            
               2.Den relevante omsætning for en udbyder af dataindberetningstjenester for et givet år (n) er summen af: 
            
            
               a)vedkommendes indtægter fra kernefunktionerne i forbindelse med leveringen af ARM- eller APA-tjenester på grundlag af de reviderede regnskaber for år (n-2), eller, hvis de endnu ikke foreligger, det foregående år (n-3) og
            
            
               b)vedkommendes relevante indtægter fra accessoriske tjenester på grundlag af de reviderede regnskaber for år (n-2), eller, hvis de endnu ikke foreligger, det foregående år (n-3) 
            
            
               divideret med summen af:
            
            
               c)de samlede indtægter fra alle ARM'er eller APA'er, der er meddelt tilladelse, genereret af kernefunktionerne i forbindelse med leveringen af ARM- eller APA-tjenester på grundlag af de reviderede regnskaber for år (n-2), eller, hvis de endnu ikke foreligger, det foregående år (n-3) og
            
            
               d)de samlede relevante indtægter fra accessoriske tjenester fra alle ARM'er eller APA'er på grundlag af de reviderede regnskaber for år (n-2), eller, hvis de endnu ikke foreligger, det foregående år (n-3).
            
            
               3.Hvis udbyderen af dataindberetningstjenester ikke opererede i hele året (n-2), estimeres vedkommendes relevante omsætning i henhold til formlen i stk. 2 ved for udbyderen af dataindberetningstjenester at ekstrapolere de værdier, der er beregnet for det antal måneder, hvor udbyderen af dataindberetningstjenester opererede i år (n-2) til hele året (n-2). 
            
            
               4.Udbydere af dataindberetningstjenester forelægger årligt ESMA reviderede regnskaber som omhandlet i stk. 1. Dokumenterne indsendes elektronisk til ESMA senest den 30. september hvert år (n-1). Hvis en udbyder af dataindberetningstjenester meddeles tilladelse efter den 30. september, skal vedkommende straks ved meddelelsen af tilladelse og ved udgangen af det år, hvor meddelelsen af tilladelse finder sted, indberette tallene.
            
            
               Artikel 5 
               Generelle betalingsbetingelser
            
            
               1.Alle gebyrer betales i euro. Gebyrerne betales som anført i artikel 6 og 7.
            
            
               2.Ved forsinket betaling påløber der morarenter som fastsat i artikel 99 i Europa-Parlamentets og Rådets forordning (EU, Euratom) 2018/1046
                  3
               .
            
            
               Artikel 6 
               Betaling af ansøgnings- og godkendelsesgebyrer
            
            
               1.Gebyrerne for ansøgning, tilladelse eller udvidelse af tilladelse forfalder til betaling på det tidspunkt, hvor udbyderen af dataindberetningstjenester ansøger, og skal betales fuldt ud senest 30 dage efter datoen for udstedelsen af ESMA's faktura.
            
            
               2.Hvis en udbyder af dataindberetningstjenester beslutter at trække sin ansøgning om tilladelse tilbage, inden ESMA vedtager sin begrundede afgørelse om at meddele eller nægte tilladelse, refunderes ansøgnings- eller tilladelsesgebyrerne ikke.
            
            
               Artikel 7 
               Betaling af årlige tilsynsgebyrer
            
            
               1.Det årlige tilsynsgebyr, der er omhandlet i artikel 3, forfalder ved begyndelsen af hvert kalenderår og skal betales fuldt ud til ESMA inden for de første tre måneder af det pågældende år. ESMA fremsender en faktura med angivelse af det fulde tilsynsgebyr senest tredive dage før sidste betalingsdato. Gebyrerne beregnes på grundlag af de senest tilgængelige oplysninger om årlige gebyrer. 
            
            
               2.Hvis en udbyder af dataindberetningstjenester beslutter at trække sin tilladelse tilbage, tilbagebetales det årlige tilsynsgebyr ikke. 
            
            
               Artikel 8 
               Refusion til nationale kompetente myndigheder
            
         
         
            
               1.Hvis ESMA delegerer opgaver til nationale kompetente myndigheder, må den nationale kompetente myndighed ikke inddrive de omkostninger, der er afholdt i forbindelse med udførelsen af tilsynsopgaver, som ESMA har delegeret, direkte fra udbyderen af dataindberetningstjenester. 
            
            
               2.ESMA refunderer en national kompetent myndighed de faktiske omkostninger, der er afholdt som følge af arbejde udført i henhold til forordning (EU) nr. 600/2014, navnlig som følge af delegation af opgaver i henhold til artikel 38o i forordning (EU) nr. 600/2014.
            
            
               3.ESMA sikrer, at de omkostninger, de nationale kompetente myndigheder skal have refunderet, opfylder følgende betingelser: 
            
            
               a)De er aftalt på forhånd mellem ESMA og den kompetente nationale myndighed 
            
            
               b)de står i et rimeligt forhold til den relevante udbyder af dataindberetningstjenesters omsætning og 
            
            
               c)de overstiger ikke det samlede beløb for tilsynsgebyrer, som betales af den relevante udbyder af dataindberetningstjenester. 
            
            
               4.Enhver delegation af opgaver fra ESMA til de nationale kompetente myndigheder skal fastlægges på et uafhængigt grundlag, kan til enhver tid tilbagekaldes og må ikke påvirke størrelsen af de gebyrer, der opkræves fra en given udbyder af dataindberetningstjenester.
            
            
               Artikel 9 
               Overgangsbestemmelse for 2022
            
            
               1.Med henblik på beregningen af det årlige tilsynsgebyr, der gælder for udbydere af dataindberetningstjenester under ESMA's tilsyn for 2022, opkræver ESMA et fast gebyr baseret på følgende beregninger:
            
            
               a)350 000 EUR for APA'er, der offentliggjorde transaktioner, som tegnede sig for mere end 10 % af det samlede antal offentliggjorte transaktioner i alle godkendte APA'er, enten for aktieinstrumenter eller andre instrumenter end aktieinstrumenter, i de første 6 måneder af 2021 som indberettet af den pågældende kompetente myndighed 
            
            
               b)50 000 EUR for APA'er, der offentliggjorde transaktioner, som tegnede sig for mindre end 10 % af det samlede antal offentliggjorte transaktioner i alle godkendte APA'er, enten for aktieinstrumenter eller andre instrumenter end aktieinstrumenter, i de første 6 måneder af 2021 som indberettet af den pågældende kompetente myndighed 
            
            
               c)650 000 EUR for ARM'er, der indsendte transaktionsindberetninger til den relevante kompetent myndighed, som tegnede sig for mere end 10 % af det samlede antal transaktionsindberetninger, der blev indsendte til kompetente myndigheder af alle godkendte ARM'er i de første 6 måneder af 2021 som indberettet af den pågældende kompetente myndighed
            
            
               d)50 000 EUR for ARM'er, der indsendte transaktionsindberetninger til den relevante kompetent myndighed, som tegnede sig for mindre end 10 % af det samlede antal transaktionsindberetninger, der blev indsendte til kompetente myndigheder af alle godkendte ARM'er i de første 6 måneder af 2021 som indberettet af den pågældende kompetente myndighed
            
            
               2.ESMA fremsender en faktura til de berørte APA'er og ARM'er med angivelse af det fulde gebyrbeløb for 2022, så snart det er praktisk muligt, efter at denne forordning er begyndt at finde anvendelse, og senest tredive dage før den sidste betalingsdato.
            
            
               Artikel 10  
               Overgangsbestemmelse for 2023
            
            
               1.Udbydere af dataindberetningstjenester, som ESMA fører tilsyn med pr. 1. januar 2023, pålægges et årligt tilsynsgebyr for 2023 beregnet i overensstemmelse med artikel 3. Med henblik på artikel 4, stk. 2, beregnes den relevante omsætning for udbydere af dataindberetningstjenester dog i overensstemmelse med stk. 2.
            
            
               2.Med henblik på stk. 1 er den relevante omsætning for en udbyder af dataindberetningstjenester summen af:
            
            
               a)udbyderen af dataindberetningstjenesters indtægter fra kernefunktionerne i forbindelse med leveringen af ARM- eller APA-tjenester i de første 6 måneder af 2022 og
            
            
               b)udbyderen af dataindberetningstjenesters indtægter fra tjenester, der er accessoriske i forhold til ARM- eller APA-tjenester, i de første 6 måneder af 2022
            
            
               divideret med summen af:
            
         
         
            
               c)de samlede indtægter fra alle godkendte ARM'er eller APA'er genereret fra kernefunktioner i forbindelse med leveringen af ARM- eller APA-tjenester i de første 6 måneder af 2022 og
            
            
               d)de samlede indtægter fra tjenester, der er accessoriske i forhold til alle ARM'ers eller APA'ers ARM- eller APA-tjenester, i de første 6 måneder af 2022.
            
            
               Udbydere af dataindberetningstjenester underretter senest den 30. september 2022 ESMA om størrelsen af indtægterne fra kernefunktionerne i forbindelse med leveringen af ARM- eller APA-tjenester i de første 6 måneder af 2022 og om størrelsen af indtægterne fra tjenester, der er accessoriske i forhold til ARM- eller APA-tjenester, i de første 6 måneder af 2022.
            
            
               3.Så snart de reviderede regnskaber for 2022 foreligger, indberetter de i stk. 1 omhandlede udbydere af dataindberetningstjenester straks disse reviderede regnskaber til ESMA i overensstemmelse med artikel 4, stk. 1.
            
            
               4.ESMA beregner, om der er en forskel mellem det årlige tilsynsgebyr for 2023, som udbyderen af dataindberetningstjenester har betalt i overensstemmelse med stk. 2, og det årlige tilsynsgebyr for 2023 beregnet på grundlag af de reviderede regnskaber, der er modtaget i overensstemmelse med stk. 3.
            
            
               5.ESMA fremsender en første faktura til udbyderne af dataindberetningstjenester med angivelse af tilsynsgebyret for 2023, jf. stk. 2, senest tredive dage før den sidste betalingsdato.
            
            
               Når de i stk. 3 omhandlede oplysninger er tilgængelige for alle udbydere af dataindberetningstjenester, fremsender ESMA endnu en faktura til udbyderne af dataindberetningstjenester med angivelse af det endelige tilsynsgebyr for 2023 baseret på den i stk. 4 omhandlede beregning. ESMA fremsender denne faktura til udbyderne af dataindberetningstjenester senest 30 dage før den sidste betalingsdato.
            
            
               Artikel 11 
               Ikrafttræden og anvendelsesdato
            
            
               Denne forordning træder i kraft på og anvendes fra tredjedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 10.3.2022.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 173 af 12.6.2014, s. 84. 
               
               
                  
                     (2)
                  
                        Europa-Parlamentets og Rådets forordning (EU) 2019/2175 af 18. december 2019 om ændring af forordning (EU) nr. 1093/2010 om oprettelse af en europæisk tilsynsmyndighed (Den Europæiske Banktilsynsmyndighed), forordning (EU) nr. 1094/2010 om oprettelse af en europæisk tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger), forordning (EU) nr. 1095/2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), forordning (EU) nr. 600/2014 om markeder for finansielle instrumenter, forordning (EU) 2016/1011 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater, og forordning (EU) 2015/847 om oplysninger, der skal medsendes ved pengeoverførsler (EUT L 334 af 27.12.2019, s. 1).
               
               
                  
                     (3)
                  
                        Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).